लाहौर में सान्याल को लाला लाजपत राय की प्रतिमा बनाने का काम सौंपा गया था। लाहौर उन्हें इतना पसंद आया कि वे वहीं रह गए। आज़ादी के बाद देश का बँटवारा हुआ और उन्हें लाहौर को अलविदा कहकर दिल्ली लौटना पड़ा। शताब्दी के पूर्वार्ध में राष्ट्रीय आंदोलन ने यामिनी राय और नंदलाल बसु जैसे दो महान कलाकार भारत में पैदा किए। वे दोनों एक दूसरे महान कलाकार अवनींद्र नाथ ठाकुर के शिष्यों में थे। यामिनी राय और नंदलाल बसु उस कला आंदोलन की देन थे जो देशभक्त की तरह सोचता, समझता और काम करने की इच्छा से प्रेरित था।